Ilment għall-ħerba tat-tempju Maskil. Ta' Asaf, Għaliex, o Alla, warrabtna għal dejjem ? Għaliex tħeġġeġ qilltek kontra n-nagħaġ tal-merħla tiegħek? Ftakar fil-ġemgħa li ksibt għalik mill-qedem, it-tribù li int fdejt biex ikun wirtek; ftakar f'Sijon, li fuqha bnejt l-għamara tiegħek. Itla' sal-post li sar ħerba waħda: kollox qered l-għadu fis-santwarju. Għajtu l-għedewwa fil-post tal-laqgħat tiegħek; hemm waħħlu l-istendardi tar-rebħa tagħhom. Bħal dawk li jxejru l-mannara fl-għoli biex iqaċċtu s-siġar minn qalb il-bosk, hekk huma kissru l-bibien tat-tempju , bl-imterqa u l-mazza farrkuhom. Taw in-nar lis-santwarju tiegħek; kasbru għalkollox l-għamara tiegħek. Qalu f'qalbhom: "Ħa nfarrkuhom għalkollox!" Ħarqu kull post imqaddes ta' Alla f'artna. Ma għadniex naraw sinjali mis-sema , m'hawnx iżjed profeti ; ħadd fostna ma jaf kemm se ndumu hekk. Kemm se jdum iżebilħek l-għadu, o Alla? Se jibqa' jkasbarlek ismek għal dejjem? Għaliex qiegħed iżżomm idek lura? Għax taħbi f'ħobbok il-leminija tiegħek? Iżda int, Alla, sultan tiegħi sa mill-qedem; int tikseb ir-rebħa fl-art kollha. Int fridt b'qawwietek il-baħar , u sħaqt irjus id-draguni tal-ilma. Int farrakt l-irjus tal-Levjatan, u tajtu b'ikel lil klieb il-baħar. Int ftaħt għejun u widien, u nixxift xmajjar dejjem għaddejja. Tiegħek il-jum u tiegħek il-lejl; il-kwiekeb u x-xemx int għamilthom. Int ħażżejt it-truf kollha tal-art; is-sajf u x-xitwa inti ħlaqthom. Ftakar, Mulej, kif qiegħed ikasbrek l-għadu, kif il-boloh qegħdin iżebilħu ismek. Titlaqx lill-bhejjem lil min ifaħħrek; tinsiex għal dejjem il-ħajja tal-fqajrin tiegħek. Żomm quddiem għajnejk il-patt tiegħek, għax l-art mimlija dlamijiet u dnewwa. Tħallix l-imgħakkes fil-mistħija, biex il-fqajjar u l-imsejken ifaħħru ismek. Qum, o Alla, aqbeż għall-kawża tiegħek; ftakar kif l-iblah qiegħed ikasbrek il-ħin kollu. Tagħlaqx widnejk għall-għajjat tal-għedewwa tiegħek, għall-ħsejjes bla heda ta' min jeħodha miegħek.